P r e d k l a d a c i a   s p r á v a

V dňoch 23.-24. mája 2002 uskutočnil predseda Rady ministrov Poľskej republiky 
L.Miller (L.M.) na pozvanie predsedu vlády SR M.Dzurindu prvú oficiálnu návštevu SR. Okrem rokovaní s predsedom vlády SR bol prijatý prezidentom SR R.Schusterom a predsedom NR SR J.Migašom. 
Predmetom rozhovorov boli dvojstranné slovensko-poľské vzťahy, aktuálne otázky stredoeurópskeho priestoru, euroatlantická integrácia a ďalšie aspekty medzinárodných vzťahov.

Obe strany zhodne konštatovali, že v bilaterálnych vzťahoch neexistujú otvorené otázky. Ocenená bola úroveň cezhraničnej spolupráce. L.M prezentoval záujem PR zvýšiť rast vzájomného obchodu a investícií. Pozornosť v bilaterálnych vzťahoch bola venovaná aj potrebe užšej spolupráce v oblasti boja proti organizovanému zločinu a nelegálnej migrácii. Počas rokovaní sa obe strany venovali aj ochrane národnostných menšín. L.M. informoval, že v Sejme PR prešiel do druhého čítania Zákon o národnostných menšinách, ktorý by mal byť prijatý po takmer 6 rokoch jeho prípravy. Taktiež tlmočil záujem Poliakov žijúcich na Orave o rozšírenie počtu poľských tried na Slovensku. V tejto súvislosti M.D. prezentoval záujem slovenskej národnostnej menšiny v PR o dostavbu Domu Slovákov v Kacvine. 
V bilaterálnych otázkach zaznel dvojstranný záujem o dostavbu diaľnice Skalité-Zwardoň a doriešenie zmluvnej otázky úhrady nákladov za poskytnutie zdravotnej starostlivosti občanov SR a PR.

Vo otázke ďalšieho fungovaniu V4 sa obe strany vyjadrili za obnovenie spolupráce. Úzka spolupráca krajín V4 bude potrebná aj po vstupe do EÚ. Konzultácie vo V4 by mali byť orientované aj na budovanie schengenskej hranice a na spoluprácu s Ukrajinou.

V otázkach integrácie do EÚ zaznel zo strany PR záujem o vzájomnú koordináciu stanovísk v prístupovom procese do EÚ, najmä vo finančných kapitolách. Táto otázka bola ďalej konkretizovaná návrhom na konzultácie v nasledovných kapitolách: poľnohospodárstvo, finančné a rozpočtové ustanovenia.

L.M. vyjadril plnú podporu PR snahe SR vstúpiť do NATO. Uviedol, že PR podporuje proces rozšírenia NATO, pričom najväčšiu podporu poskytne SR a Litve. M.D. ocenil vznik poľsko-slovensko-českej brigády, ktorej činnosť by mala byť slávnostne zahájená v máji t.r.